બ્રાહ્મણોને વિદ્યા મેળવવી, વિદ્યા આપવી નવું નવું શોધવું વગેરે કરવાનું હતું માટે એમને કમાવાની પળોજણ ના રહે માટે એનો તમામ ભાર બીજી જાતિઓ માથે નાખ્યો. પણ અહી બ્રાહ્મણો પોતે સુપીરીયર થઈ ગયા અને કમાવાનું હતું નહિ. માટે નિષ્ક્રિય થઈ ગયા એવું મને લાગે છે. બસ અમે બ્રાહ્મણ છીએ માટે અમને ખવડાવવાની જવાબદારી તમારી છે નહી તો પાપ લાગશે. જાત જાતના નુસખા શોધી નાખ્યા. એક બાળક જન્મે તો મોટું થઈને મરે ત્યાં સુધીની તમામ વિધિઓમાં એમના રોટલાની વ્યવસ્થા થઈ ગઈ. મનુએ તો બ્રાહ્મણને અપરિગ્રહી, વિદ્યાસંપન્ન, તપોનિષ્ઠ અને સર્વના મિત્ર બની રહેવાનું કહ્યું હતું, પેટને ખાતર સંસ્કાર નહિ વેચવાની ચેતવણી પણ આપી હતી. પણ એવું રહ્યું નહિ. ક્ષત્રિયોને સમાજ સુરક્ષાનું કામ સોંપ્યું. લોકભક્ષક થાય નહિ માટે નિયમો આપ્યા પણ પછી એવું રહ્યું નહિ. રક્ષક બન્યા ભક્ષક. વૈશ્યોએ કમાઈને સમાજને સમૃદ્ધ બનાવવાનો હતો, પોતે એકલાં સમૃદ્ધ બન્યા. અને શૂદ્રોની તો વાટ લાગી ગઈ. બધાએ એમનું શોષણ કરે જ રાખ્યું. બસ આમજ સમાજ સુપેરે ચાલે તેવા નિયમો કોઈએ પાળ્યા નહિ અને વર્ણ વ્યવસ્થાએ ભારતની ઘોર ખોદી નાખી.